《牧歌寄谦牧翁》
宋代·王柏

山前群羊儿，群羊化为石。
山后谦牧翁，双牛挂虚壁。
仙佛道不谦，妙处各自得。
我来牧坡上，牧翁已牧出。
风行麦浪高，日暖柳阴直。
沙平草正软，隔林数声笛。
试问翁牧意，著鞭还用力。
牵起鼻撩天，蹋地四蹄实。
汤饮菩提泉，饥来噍刍苾。
步行颠倒骑，神光背上射。
因悟角前后，通身白的皪。
勿使蹊人田，毋乃失其职。
舍策脱蓑归，人牛两无迹。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘谦于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。